མི་མང་ཆེ་བར་གཅིག་གྱུར་གསང་རྟགས་ཅན་གྱི་བོད་ཡིག་དང་མི་མཐུན་པའི་ཡིག་ཆ་ཁག་ཡིག་གཟུགས་རྙིང་པའི་བྲིས་པ་ཡོད་པ་རེད།ཡིག་གཟུགས་རྙིང་པ་དེ་ཚོ་ཀློག་ཀླད་ལ་བཅུག་པ་ཡིན་ན།ཡིག་ཆ་རྙིང་པ་དེ་ཚོ་མུ་མཐུད་ནས་ཝེསཊ་ཡི་ནང་དུ་ཀློག་ཐུབ་ཀྱི་རེད།ཡིན་ན་ཡང་།གཅིག་གྱུར་ཅན་གྱི་བོད་ཡིག་དེ་དར་ཁྱབ་ཆེ་རུ་འགྲོ་སྟབས་ཁྱེད་ཀྱིས་ཡིག་ཆ་དེ་ཚོ་གཅིག་གྱུར་ཅན་གྱི་བོད་ཡིག་ཏུ་བསྒྱུར་རྒྱུའི་རེ་འདོད་བྱེད་སྲིད་པ་རེད།ཀློག་ཀླད་ཀྱི་བོད་ཡིག་མཉེན་ཆས་རྙིང་རིགས་དེ་ཚོ་རྒྱ་ཆེ་ཞིང་སྣ་ཚོགས་པ་ཡིན་པར་བརྟེན།བོད་ཡིག་གི་ཡིག་ཆ་ཚང་མ་གཅིག་གྱུར་གསང་རྟགས་ཅན་གྱི་བོད་ཡིག་ཏུ་བསྒྱུར་ཐུབ་གི་རེད་ཅེས་བཤད་དཀའ་བ་ཞིག་རེད།ཡིན་ན་ཡང་།ཡོངས་གྲགས་ཀྱི་བོད་ཡིག་ཡིག་གཟུགས་མང་ཆེ་བ་སམ་བྷོ་ཊ་དང་ཊིབ་བིཊ།ཊིབེཊ་མེཤིན་ཝེབ།ཊི་སི་ཨར་སི་སོགས་བསྒྱུར་རྒྱུའི་མཉེན་ཆས་བཟོས་ཏེ་རིན་མེད་དུ་ཁྱེད་ལ་མཁོ་སྤྲོད་བྱེད་གི་རེད།བསྒྱུར་བྱེད་ཀྱི་མཉེན་ཆས་དེ་ཚོས་ཐེངས་མ་རེ་རེ་བཞིན་ཁྱེད་ཀྱི་ཡིག་ཆ་རྙིང་པ་རྣམས་ཕུན་སུམ་ཚོགས་པའི་ངང་བསྒྱུར་མི་ཐུབ་པ་ནི་རང་བཞིན་གྱི་གནས་ཚུལ་ཞིག་རེད།ཡིན་ན་ཡང་།དེ་ཚོ་སྟབས་བདེ་པོ་དང་མགྱོགས་ཆ་ཅན་ཡོད་པ་ཁྱེད་རང་གིས་མཐོང་གི་རེད།བསྒྱུར་བྱེད་ཀྱི་མཉེན་ཆས་ཡོད་རིགས་ལས་མང་ཆེ་བ་ནི་བོད་ཡིག་ཀློག་ཀླད་ལ་དགའ་མཁན་ཚོས་བཟོས་པ་རེད་ལ།བཟོ་མཁན་ཚོ་ལ་འབྲེལ་གཏུགས་བྱེད་པ་བརྒྱུད་ཡར་རྒྱས་གཏོང་བ་ནི་ནམ་ཡང་ཡོང་སྲིད་པ་ཞིག་རེད།ཇི་ལྟར་ཡང་།མེཁརོ་སོཧྥཊ་ཝེསཊ་སླེབས་པ་འདིས་དྲ་རྒྱུའི་ཐོག་བོད་ཀྱི་སྐད་ཡིག་བེད་སྤྱོད་བྱེད་པ་དེ་ཡར་རྒྱས་སུ་གཏོང་བར་སྐུལ་མ་ཐེབས་ཀྱི་རེད།ལོ་སྔོན་མའི་ནང་།ཀློག་ཀླད་ཐོན་སྐྱེད་ཁོངས་གཏོགས་ཀྱི་མཁས་དབང་ཚོས་དྲ་རྒྱའི་ཐོག་གི་ལས་རིགས་ཀྱི་དུས་རབས་གསར་པའི་སྐོར་ལ་དགའ་སྣང་ཆེན་པོས་གླེང་མོལ་བྱས་ཡོད་ལ།ལས་རིགས་དེ་ཚོ་ནི་ཀློག་ཀླད་ཀྱི་མཉེན་ཆས་ངོ་མ་ཞིག་དང་ཆ་མཚུངས་པ་རེད།ལས་རིགས་དེ་ཚོ་བོད་ཡིག་ལ་ཁ་བསྐོར་ནས་ཞུས་ན་ཞིབ་འཇུག་བྱེད་ཐབས་དང་ས་རྒྱུས་རང་བཞིན་ཅན་གྱི་ས་ཁྲ།དྲ་རྒྱའི་ཚིག་མཛོད་སོགས་མཐོང་ཐུབ་གི་རེད།གཅིག་བྱས་ན་འདིའི་སྔོན་དུ་ཁྱེད་རང་གིས་དྲ་རྒྱའི་བཀོད་བྱུས་རིགས་ཀྱི་ནང་དོན་བོད་ཡིག་ཏུ་མང་བ་མཐོང་བའི་རེ་བ་བྱས་ཆོག་ལ།དཔེར་ན།དྲ་དེབ།གྲོས་ས།ཝི་ཀིསསོགས་རེད།